ΑΠΟΦΑΣΗ ΤΟΥ ΣΥΜΒΟΥΛΙΟΥ της 30ής Μαρτίου 1998 σχετικά με τις αρχές, προτεραιότητες, τους ενδιάμεσους στόχους και όρους που περιέχονται στην εταιρική σχέση με τη Δημοκρατία της Λετονίας, για την προσχώρησή της (98/263/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 622/98 του Συμβουλίου, της 16ης Μαρτίου 1998, σχετικά με τη βοήθεια στα υποψήφια κράτη στο πλαίσιο της προενταξιακής στρατηγικής, και ιδίως για τη θέσπιση εταιρικών σχέσεων ενόψει της προσχώρησης (1), και ιδίως το άρθρο 2,

την πρόταση της Επιτροπής,

Εκτιμώντας:

ότι το Ευρωπαϊκό Συμβούλιο του Λουξεμβούργου δήλωσε ότι η εταιρική σχέση για την προσχώρηση αποτελεί νέο μέσο και είναι κύριος άξονας της ενισχυμένης προενταξιακής στρατηγικής 7

ότι ο κανονισμός (ΕΚ) αριθ. 622/98 ορίζει ότι το Συμβούλιο αποφασίζει με ειδική πλειοψηφία και μετά από πρόταση της Επιτροπής για τις αρχές, προτεραιότητες, τους ενδιάμεσους στόχους και όρους που περιέχονται σε κάθε μεμονωμένη εταιρική σχέση για την προσχώρηση, όπως θα υποβληθούν σε κάθε αιτούσα χώρα, καθώς και για τις επακόλουθες σημαντικές προσαρμογές που θα εφαρμοσθούν 7

ότι η παροχή κοινοτικής βοήθειας εξαρτάται από την εκπλήρωση ουσιαστικών στοιχείων, και δή από την τήρηση των υποχρεώσεων που περιέχονται στις ευρωπαϊκές συμφωνίες και από την πρόοδο που σημειώνεται όσον αφορά την πλήρωση των κριτηρίων της Κοπεγχάγης 7 ότι, όταν απουσιάζει ένα ουσιαστικό στοιχείο, το Συμβούλιο, αποφασίζοντας με ειδική πλειοψηφία μετά από πρόταση της Επιτροπής, θα λαμβάνει τα κατάλληλα μέτρα όσον αφορά την προενταξιακή βοήθεια 7

ότι το Ευρωπαϊκό Συμβούλιο του Λουξεμβούργου αποφάσισε ότι η εφαρμογή της εταιρικής σχέσης για την προσχώρηση και η πρόοδος στον τομέα της υιοθέτησης του κεκτημένου θα εξετάζονται στα όργανα της ευρωπαϊκής συμφωνίας 7

ότι η γνώμη της Επιτροπής περιείχε αντικειμενική ανάλυση όσον αφορά την προετοιμασία της Δημοκρατίας της Λετονίας για την ένταξη και επεσήμανε μια σειρά τομέων με προτεραιότητα για περαιτέρω ενέργειες 7

ότι, προκειμένου να προετοιμαστεί για την ένταξή της, η Δημοκρατία της Λετονίας πρέπει να καταρτίσει εθνικό πρόγραμμα για την υιοθέτηση του κεκτημένου 7 ότι στο εν λόγω πρόγραμμα πρέπει να ορίζεται χρονοδιάγραμμα για την επίτευξη των προτεραιοτήτων και των ενδιάμεσων στόχων που ορίζονται στην εταιρική σχέση για την προσχώρηση,

ΑΠΟΦΑΣΙΖΕΙ:

Άρθρο 1

Η εταιρική σχέση για την προσχώρηση της Δημοκρατίας της Λετονίας θα περιέχει, σύμφωνα με το άρθρο 2 του κανονισμού (ΕΚ) αριθ. 622/98, τις αρχές, προτεραιότητες, τους ενδιάμεσους στόχους και όρους που καθορίζονται στο παράρτημα, το οποίο αποτελεί αναπόσπαστο μέρος της παρούσας απόφασης.

Άρθρο 2

Η υλοποίηση της εταιρικής σχέσης για την προσχώρηση θα εξετασθεί στα όργανα της ευρωπαϊκής συμφωνίας και στους κατάλληλους φορείς του Συμβουλίου, στους οποίους η Επιτροπή υποβάλλει τακτικές εκθέσεις.

Άρθρο 3

Η παρούσα απόφαση αρχίζει να ισχύει την τρίτη ημέρα, από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 30 Μαρτίου 1998.

Για το Συμβούλιο

Ο Πρόεδρος

M. BECKETT

(1) ΕΕ L 85 της 20.3.1998, σ. 1.

ΠΑΡΑΡΤΗΜΑ

ΛΕΤΟΝΙΑ

1. Στόχοι

Σκοπός της εταιρικής σχέσης για την προσχώρηση είναι να καταγραφούν σε ένα ενιαίο πλαίσιο εκείνοι οι τομείς προτεραιότητας, προς περαιτέρω επεξεργασία, που έχουν επισημανθεί στη γνώμη της Επιτροπής επί της αιτήσεως της Λετονίας για την προσχώρησή της στην Ευρωπαϊκή Ένωση, τα διαθέσιμα οικονομικά μέσα που θα βοηθήσουν τη Λετονία να εφαρμόσει τις προτεραιότητες αυτές και οι όροι που θα ισχύουν στην παροχή της βοήθειας αυτής. Η εταιρική σχέση για την προσχώρηση θα αποτελέσει το πλαίσιο για σειρά μέσων άσκησης πολιτικής, τα οποία θα χρησιμοποιηθούν για να βοηθηθούν οι υποψήφιες χώρες στις προπαρασκευαστικές τους ενέργειες για τη συμμετοχή τους ως μέλη. Στα μέσα αυτά περιλαμβάνεται, μεταξύ άλλων, το εθνικό πρόγραμμα για την υιοθέτηση του κεκτημένου που θα καταρτίσει η Λετονία, η κοινή αξιολόγηση των προτεραιοτήτων οικονομικής πολιτικής, το σύμφωνο κατά του οργανωμένου εγκλήματος και οι «οδικοί χάρτες» της εσωτερικής αγοράς. Καθένα από αυτά τα μέσα είναι διαφορετικό από τα άλλα και καταρτίζεται και εφαρμόζεται με ιδιαίτερη διαδικασία. Τα μέσα αυτά δεν αποτελούν μεν αναπόσπαστο μέρος της εν λόγω εταιρικής σχέσης, αλλά οι προτεραιότητες που περιέχουν θα συμβιβάζονται με αυτήν.

2. Αρχές

Οι κυριότεροι τομείς προτεραιότητας που έχουν επισημανθεί για κάθε υποψήφια χώρα εξαρτώνται από την ικανότητά της να ανταποκριθεί στα κριτήρια που ετέθηκαν στην Κοπεγχάγη και που ορίζουν ότι η ένταξη απαιτεί:

- να έχει εξασφαλίσει η υποψήφια χώρα σταθερούς θεσμούς που εγγυώνται δημοκρατία, κράτος δικαίου, σεβασμό των ανθρωπίνων δικαιωμάτων, καθώς και σεβασμό και προστασία των μειονοτήτων,

- λειτουργία οικονομίας αγοράς, καθώς και ικανότητα αντιμετώπισης της ανταγωνιστικής πίεσης και των δυνάμεων της αγοράς της Ένωσης,

- ικανότητα εκπλήρωσης των υποχρεώσεων ως μέλους της Ένωσης, συμπεριλαμβανομένης της υιοθέτησης των στόχων πολιτικής, οικονομικής και νομισματικής ένωσης.

Στη σύνοδό του στη Μαδρίτη, το Ευρωπαϊκό Συμβούλιο τόνισε την ανάγκη των υποψηφίων χωρών να προσαρμόσουν τη διοικητική τους δομή για να εξασφαλίσουν την αρμονική λειτουργία των κοινοτικών πολιτικών μετά την προσχώρηση, ενώ στο Λουξεμβούργο τόνισε ότι είναι μεν απαραίτητο να ενσωματωθεί το κεκτημένο στη νομοθεσία αλλά ότι αυτό δεν επαρκεί 7 πρέπει να εξασφαλιστεί ότι θα εφαρμοσθεί στην πράξη.

3. Προτεραιότητες και ενδιάμεσοι στόχοι

Οι γνώμες της Επιτροπής και η εξέτασή τους από το Συμβούλιο κατέδειξαν τις προσπάθειες που θα πρέπει ακόμη να καταβάλουν σε ορισμένους τομείς οι υποψήφιες χώρες για να προετοιμασθεί η προσχώρηση και κατέληξαν στο συμπέρασμα ότι καμία από αυτές τις χώρες δεν πληροί εντελώς επί του παρόντος τα κριτήρια που τέθηκαν στην Κοπεγχάγη. Τούτο απαιτεί τον καθορισμό ενδιάμεσων σταδίων όσον αφορά τις προτεραιότητες, καθένα από τα οποία θα πρέπει να συνοδεύεται από ακριβείς στόχους που θα τεθούν σε συνεργασία με τις ενδιαφερόμενες χώρες 7 από την επίτευξη των στόχων θα εξαρτηθεί ο βαθμός στον οποίο θα χορηγηθεί βοήθεια, καθώς και η πρόοδος των διαπραγματεύσεων με ορισμένες χώρες και η έναρξη νέων διαπραγματεύσεων με τις άλλες. Οι προτεραιότητες και οι ενδιάμεσοι στόχοι υποδιαιρέθηκαν σε δύο ομάδες: βραχυπρόθεσμοι και μεσοπρόθεσμοι. Οι βραχυπρόθεσμες προτεραιότητες και ενδιάμεσοι στόχοι επελέγησαν με βάση τη ρεαλιστική πρόβλεψη ότι η Λετονία θα μπορέσει να τα υλοποιήσει ή να κάνει σημαντικά βήματα προς αυτή την κατεύθυνση έως τα τέλη του 1998. Λόγω του μικρού χρονικού διαστήματος που απομένει και λαμβανομένων υπόψη των διοικητικών ικανοτήτων που απαιτούνται για την υλοποίησή τους, ο αριθμός των βραχυπρόθεσμων προτεραιοτήτων που επελέγησαν είναι περιορισμένος. Η υλοποίηση των μεσοπρόθεσμων προτεραιοτήτων αναμένεται ότι θα διαρκέσει περισσότερο από ένα έτος, παρόλο που οι εργασίες μπορεί και πρέπει να αρχίσουν κατά τη διάρκεια του 1998.

Η Λετονία καλείται να καταρτίσει ένα εθνικό πρόγραμμα για την υιοθέτηση του κεκτημένου μέχρι το τέλος Μαρτίου, στο οποίο θα καθορίζεται ένα χρονοδιάγραμμα για την υλοποίηση αυτών των προτεραιοτήτων και ενδιάμεσων στόχων και, όπου κρίνεται σκόπιμο και εφικτό, θα διευκρινίζονται οι αναγκαίοι ανθρώπινοι και χρηματοδοτικοί πόροι.

Η εταιρική σχέση για την προσχώρηση θα ορίζει ότι η Λετονία θα πρέπει να αντιμετωπίσει όλα τα θέματα που επισημαίνει η γνώμη. Δεν επαρκεί να ενσωματωθεί το κεκτημένο στη νομοθεσία, αλλά είναι απαραίτητο να εξασφαλιστεί ότι πράγματι εφαρμόζεται με τα ίδια κριτήρια που ισχύουν στο εσωτερικό της Ένωσης. Σε όλους τους τομείς που απαριθμούνται παρακάτω χρειάζεται αξιόπιστη και αποτελεσματική εφαρμογή και ενίσχυση του κεκτημένου.

Με βάση την ανάλυση που περιλαμβάνεται στη γνώμη της Επιτροπής και την εξέτασή της από το Συμβούλιο, προσδιορίστηκαν για τη Λετονία οι ακόλουθες βραχυπρόθεσμες και μεσοπρόθεσμες προτεραιότητες και ενδιάμεσοι στόχοι.

3.1. Βραχυπρόθεσμη προοπτική (1998)

Πολιτικά κριτήρια: λήψη μέτρων για τη διευκόλυνση των διαδικασιών πολιτογράφησης για την καλύτερη κοινωνική ένταξη των αλλοδαπών, συμπεριλαμβανομένων των παιδιών χωρίς ιθαγένεια και ενίσχυση της εκμάθησης της γλώσσας της Λετονίας.

Οικονομική μεταρρύθμιση: καθιέρωση μεσοπρόθεσμων προτεραιοτήτων οικονομικής πολιτικής και κοινή αξιολόγηση του πλαισίου της ευρωπαϊκής συμφωνίας 7 επίσπευση της αναδιάρθρωσης των επιχειρήσεων με βάση κριτήρια της αγοράς, ιδίως με την ολοκλήρωση της διαδικασίας ιδιωτικοποίησης 7 συνεχής ενίσχυση του τραπεζικού τομέα, εκσυγχρονισμός του γεωργικού τομέα και καθιέρωση κτηματολογίου και υποθηκοφυλακείου.

Ενίσχυση του θεσμικού και διοικητικού δυναμικού: περαιτέρω διαρθρωτική μεταρρύθμιση της δημόσιας διοίκησης, ιδίως της τελωνειακής και φορολογικής, ενίσχυση του δημοσιονομικού ελέγχου, ενίσχυση του Υπουργείου Γεωργίας και χάραξη στρατηγικής για την κατάρτιση στο δικαστικό τομέα, ενίσχυση της διοίκησης στον κτηνιατρικό και φυτοϋγειονομικό τομέα, ιδίως όσον αφορά τις μεθοριακές εγκαταστάσεις, θεσμική ενίσχυση στον τομέα του περιβάλλοντος, έναρξη δημιουργίας της απαραίτητης δομής για την περιφερειακή και διαρθρωτική πολιτική.

Εσωτερική αγορά: περαιτέρω ευθυγράμμιση, συμπεριλαμβανομένου του τομέα της βιομηχανικής και πνευματικής ιδιοκτησίας, των δημοσίων προμηθειών, των χρηματοπιστωτικών υπηρεσιών, του ανταγωνισμού, των κρατικών ενισχύσεων και της έμμεσης φορολογίας, θέσπιση νόμου για τις κρατικές ενισχύσεις και μεγαλύτερη διαφάνεια μέσω της βελτίωσης του καταλόγου ενισχύσεων και ενίσχυση της νέας αρχής που είναι αρμόδια για την προστασία του ανταγωνισμού.

Δικαιοσύνη και εσωτερικές υποθέσεις: ανάληψη συγκεκριμένων ενεργειών για την αντιμετώπιση της διαφθοράς και του οργανωμένου εγκλήματος και συνέχιση της δικαστικής μεταρρύθμισης.

Περιβάλλον: συνέχιση της ενσωμάτωσης της νομοθεσίας-πλαισίου, κατάρτιση λεπτομερών προγραμμάτων προσέγγισης και στρατηγικών εφαρμογής σχετικά με μεμονωμένους νόμους. Προγραμματισμός και έναρξη εφαρμογής αυτών.

3.2. Μεσοπρόθεσμη προοπτική

Πολιτικά κριτήρια: επιτάχυνση του ρυθμού της κοινωνικής ένταξης των αλλοδαπών με διευκόλυνση των διαδικασιών πολιτογράφησης, συμπεριλαμβανομένης της πολιτογράφησης ανιθαγενών παιδιών.

Οικονομικές μεταρρυθμίσεις: παγιοποίηση της διαδικασίας ιδιωτικοποίησης 7 ενίσχυση της αναδιάρθρωσης των επιχειρήσεων σύμφωνα με τις τάσεις της αγοράς, χρηματοπιστωτικός και τραπεζικός τομέας, ανάπτυξη κανονιστικού πλαισίου για τις κοινωφελείς επιχειρήσεις και τις χρηματοπιστωτικές υπηρεσίες, ενίσχυση της πολιτικής ανταγωνισμού, καθιέρωση κτηματολογίου και υποθηκοφυλακείου.

Οικονομική πολιτική: τακτική επανεξέταση της κοινής αξιολόγησης των προτεραιοτήτων οικονομικής πολιτικής, στο πλαίσιο της ευρωπαϊκής συμφωνίας, δίνοντας έμφαση στην ανάγκη τήρησης των κριτηρίων προσχώρησης στην Ένωση που καθορίστηκαν στην Κοπεγχάγη, και του κεκτημένου της οικονομικής και νομισματικής πολιτικής, (συντονισμός των οικονομικών πολιτικών, παρουσίαση προγραμμάτων σύγκλισης, περιορισμός των ελλειμμάτων). Παρόλο που η Λετονία δεν αναμένεται να υιοθετήσει το ευρώ αμέσως μετά την προσχώρηση, πρέπει παρά ταύτα να εφαρμόσει πολιτικές που θα αποσκοπούν στην επίτευξη πραγματικής σύγκλισης, σύμφωνα με τους στόχους οικονομικής και κοινωνικής συνοχής της Ένωσης, και μιας ονομαστικής σύγκλισης που συμβιβάζεται με τον απώτερο στόχο που είναι η υιοθέτηση του ευρώ.

Ενίσχυση του θεσμικού και διοικητικού δυναμικού: εφαρμογή της κοινοτικής νομοθεσίας της εσωτερικής αγοράς και σύσταση φορέων ικανών να εφαρμόσουν τα κοινοτικά προγράμματα περιφερειακής ανάπτυξης και τη γεωργική πολιτική (περιλαμβανομένης της στατιστικής), μεταξύ των οποίων και υπηρεσίες για την καταπολέμηση της απάτης, ενίσχυση της δημοσιονομικής διαδικασίας και του μακροοικονομικού σχεδιασμού 7 βελτίωση της λειτουργίας του δικαστικού συστήματος 7 κατάρτιση των δικαστικών στο κοινοτικό δίκαιο και στην εφαρμογή του, ενίσχυση των θεσμών της δικαιοσύνης και των εσωτερικών υποθέσεων (με την εξασφάλιση επαρκούς και κατάλληλα καταρτισμένου προσωπικού, ιδίως στην αστυνομία, φρουρά των συνόρων, υπουργεία και δικαστήρια), μεταρρύθμιση της τελωνειακής και φορολογικής διοίκησης για να εξασφαλιστεί η εφαρμογή του κεκτημένου, ενίσχυση του ελέγχου τροφίμων.

Εσωτερική αγορά: εναρμόνιση της νομοθεσίας στον τελωνειακό τομέα, στον οπτικοακουστικό τομέα, στον τομέα της στατιστικής και των χρηματοπιστωτικών υπηρεσιών, αναβάθμιση του συστήματος τυποποίησης και αξιολόγησης της πιστότητας, καθιέρωση ενός συστήματος επίβλεψης της αγοράς και ευθυγράμμιση της οριζόντιας τεχνικής νομοθεσίας για τα βιομηχανικά προϊόντα, περαιτέρω εναρμόνιση της νομοθεσίας ανταγωνισμού, προώθηση της ανάπτυξης των επιχειρήσεων, συμπεριλαμβανομένων των μικρομεσαίων, εναρμόνιση με το κεκτημένο στους τομείς των τηλεπικοινωνιών, της προστασίας των καταναλωτών και της εσωτερικής αγοράς ενεργείας.

Δικαιοσύνη και εσωτερικές υποθέσεις: ειδικότερα, καθιέρωση ενός αποτελεσματικού συστήματος διαχείρισης των συνόρων και εφαρμογή πολιτικής στον τομέα μετανάστευσης, ασύλου και προσφύγων, ευθυγράμμιση της πολιτικής θεωρήσεων με αυτήν της Ένωσης και πλήρης ευθυγράμμιση με τις διεθνείς συμβάσεις. Συνέχιση της καταπολέμησης του οργανωμένου εγκλήματος (ιδίως ξέπλυμα χρήματος, ναρκωτικά και εμπόριο ενθρώπινων όντων) και της διαφθοράς, ιδίως ενόψει του κεκτημένου του Σένγκεν.

Γεωργία: ευθυγράμμιση με το κοινοτικό γεωργικό κεκτημένο (κυρίως σε ότι αφορά κτηνιατρικά και φυτοϋγειονομικά ζητήματα, και ειδικότερα τους ελέγχους, στα εξωτερικά σύνορα), επισήμανση της περιβαλλοντικής πτυχής της γεωργίας και της βιοποικιλότητας, παγιοποίηση της χωροταξικής πολιτικής και ανάπτυξη αγροτικής πολιτικής. Ενίσχυση του δυναμικού για την εκτέλεση και αστυνόμευση της κοινής γεωργικής πολιτικής, ειδικότερα των βασικών μηχανισμών διαχείρισης και διοίκησης για την παρακολούθηση των γεωργικών αγορών και εφαρμογή διαρθρωτικών μέτρων και μέτρων αγροτικής ανάπτυξης, υιοθέτηση και εφαρμογή των κανόνων στον κτηνιατρικό και φυτοϋειονομικό τομέα, αναβάθμιση ορισμένων εγκαταστάσεων μεταποίησης τροφίμων, καθώς και των εγκαταστάσεων δοκιμών και διάγνωσης, αναδιάρθρωση του τομέα γεωργικών ειδών διατροφής.

Αλιεία: ανάπτυξη της ικανότητας εφαρμογής και αστυνόμευσης της κοινής αλιευτικής πολιτικής.

Μεταφορές: καταβολή περαιτέρω προσπαθειών για την ευθυγράμμιση του κεκτημένου, ειδικότερα στον τομέα των οδικών μεταφορών εμπορευμάτων (τεχνικοί κανόνες και φορολογία), των θαλασσίων (ασφάλεια) και σιδηροδρομικών μεταφορών, και για την εξασφάλιση των αναγκαίων επενδύσεων για την υποδομή μεταφορών, και ειδικότερα για την επέκταση των διευρωπαϊκών δικτύων.

Απασχόληση και κοινωνικές υποθέσεις: ανάπτυξη κατάλληλων πολιτικών στον τομέα της αγοράς εργασίας και από κοινού αναθεώρηση αυτών των πολιτικών ως προεργασία για τη συμμετοχή στο συντονισμό στο πλαίσιο της Ένωσης. Εναρμόνιση της νομοθεσίας σχετικά με την εργασία, την υγεία και την ασφάλεια στον τόπο εργασίας και εγκαθίδρυση των εκτελεστικών αρχών, ιδίως ταχεία έγκριση της οδηγίας-πλαισίου για την υγεία και την ασφάλεια στον τόπο εργασίας 7 ενίσχυση της ισότητας ευκαιριών μεταξύ ανδρών και γυναικών 7 περαιτέρω ανάπτυξη ενός ενεργού και αυτόνομου κοινωνικού διαλόγου 7 περαιτέρω ανάπτυξη της κοινωνικής προστασίας, θέσπιση μέτρων για την εναρμόνιση των προδιαγραφών δημόσιας υγείας με τις κοινοτικές.

Περιβάλλον: εγκαθίδρυση των υποδομών παρακολούθησης και εφαρμογής, συνεχής προγραμματισμός και εφαρμογή των προγραμμάτων προσέγγισης των διαφόρων νομοθετικών πράξεων. Πρέπει να δοθεί ιδιαίτερη έμφαση στον τομέα της ατμοσφαιρικής ρύπανσης, του πόσιμου ύδατος, των αποβλήτων υδάτων και της διάθεσης των απορριμάτων. Η ανάγκη προστασίας του περιβάλλοντος και βιώσιμης ανάπτυξης θα πρέπει να ενσωματωθεί στη χάραξη και την εφαρμογή εθνικών τομεακών πολιτικών.

Περιφερειακή πολιτική και συνοχή: καθιέρωση του νομικού, διοικητικού και δημοσιονομικού πλαισίου για μια εθνική πολιτική για την αντιμετώπιση των περιφερειακών ανισοτήτων μέσω ολοκληρωμένης προσέγγισης, με σκοπό τη συμμετοχή στα διαρθρωτικά προγράμματα της Ένωσης, μετά την ένταξη.

4. Προγραμματισμός

Η συνολική χρηματοδότηση του Phare για την περίοδο 1995-1997 ανερχόταν σε 112 εκατομμύρια Ecu. Με την επιφύλαξη της έγκρισης του προϋπολογισμού του Phare για την υπόλοιπη περίοδο, η Επιτροπή θα επιβεβαιώσει τις πιστώσεις για το 1998 και 1999. Επιπλέον, η Λετονία είναι επιλέξιμη για στήριξη από τη συμπληρωματική διευκόλυνση (catch-up facility) που προβλέπεται για το 1998. Οι προτάσεις χρηματοδότησης θα υποβληθούν στην επιτροπή διαχείρισης του Phare σύμφωνα με τον κανονισμό (ΕΟΚ) αριθ. 3906/89. Τα σχέδια των επενδύσεων θα συγχρηματοδοτούνται συστηματικά από τις υποψήφιες χώρες. Από το έτος 2000, η χρηματοδοτική βοήθεια θα περιλαμβάνει την παροχή βοήθειας στο γεωργικό τομέα και ένα διαρθρωτικό μέσο που θα δίνει προτεραιότητα σε ορισμένα μέτρα παρόμοια με αυτά του ταμείου συνοχής.

5. Όροι

Η Λετονία θα λάβει βοήθεια από την Κοινότητα μόνον υπό τον όρο ότι θα εκπληρώνει τις υποχρεώσεις που απορρέουν από την ευρωπαϊκή συμφωνία, ότι θα σημειώσει περαιτέρω πρόοδο σε ότι αφορά την πλήρωση των κριτηρίων της Κοπεγχάγης, καθώς και σε ότι αφορά την υλοποίηση της εταιρικής σχέσης για την προσχώρηση. Σε περίπτωση μη τήρησης των γενικών όρων, το Συμβούλιο μπορεί να αποφασίσει τη διακοπή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98.

6. Παρακολούθηση

Η παρακολούθηση της εφαρμογής της εταιρικής σχέσης για την προσχώρηση θα εξασφαλίζεται στο πλαίσιο της ευρωπαϊκής συμφωνίας. Η παρακολούθηση θα αρχίσει το 1998 πριν υποβάλει η Επιτροπή την πρώτη τακτική έκθεσή της στο Συμβούλιο για την ανασκόπηση της προόδου που έχει σημειώσει η Λετονία, συμπεριλαμβανομένου του τομέα της υλοποίησης της εταιρικής σχέσης προσχώρησης.

Τα σχετικά θέματα της εταιρικής σχέσης προσχώρησης θα συζητηθούν από την αρμόδια υποεπιτροπή. Η επιτροπή σύνδεσης θα εξετάζει τις γενικές εξελίξεις, την πρόοδο και τα προβλήματα για την υλοποίηση των προτεραιοτήτων και των ενδιάμεσων στόχων, καθώς και ειδικότερα θέματα που υποβάλλονται από τις υποεπιτροπές. Η επιτροπή σύνδεσης θα υποβάλει έκθεση στο συμβούλιο σύνδεσης για την εφαρμογή της εταιρικής σχέσης προσχώρησης.

Η επιτροπή διαχείρισης του προγράμματος Phare θα εξασφαλίσει ότι οι αποφάσεις χρηματοδότησης συμβιβάζονται με την εταιρική σχέση για την προσχώρηση.

Η εταιρική σχέση για την προσχώρηση θα τροποποιηθεί, ενδεχομένως, σύμφωνα με το άρθρο 2 του κανονισμού (ΕΚ) αριθ. 622/98. Η Επιτροπή θα προτείνει, πριν τα τέλη του 1999 και κατόπιν σε τακτά διαστήματα, αναθεώρηση της εταιρικής σχέσης επί της οποίας το Συμβούλιο θα αποφασίσει επισήμως. Αυτές οι αναθεωρήσεις θα λαμβάνουν υπόψη τον περαιτέρω προσδιορισμό των ενδιάμεσων στόχων με βάση την πρόοδο που θα σημειώσει η Λετονία ως προς την πλήρωση των στόχων που θέτει η εν λόγω εταιρική σχέση.